Para outras páxinas con títulos homónimos véxase: Leirado.

**San Pedro de Leirado** é unha parroquia do concello de Quintela de Leirado na comarca da Terra de Celanova, na provincia de Ourense. Segundo o IGE, en 2023 tiña 205 habitantes (101 homes e 104 mulleres).

Historia
--------

En 1893 constituíronse as novas parroquias de Quintela de Leirado e de Xacebáns, segregándose os seus lugares de Leirado. Ademais, perdeu algún lugar que pasou a formar parte da nova parroquia de Mociños e gañou outros que procedían da extinguida parroquia de Leirado (Santa María).

Patrimonio artístico
--------------------

### Igrexa parroquial

De estilo barroco, foi construída entre 1664 e 1710. Pertenceu ó mosteiro de Ramirás. É de planta de cruz latina, con tres naves separadas por columnas e cubertas de madeira. Sobre o cruceiro ten unha bóveda con lanterna que ilumina o altar. A ábsida ten bóveda de crucería. A sancristía ten bóveda de canón cun curioso lavamáns con forma de cabeza, que bota auga pola boca.

O retablo é de estilo rural galego, obra de Alonso López e Bernardo de Cores. O sagrario, duns 2,20 metros de alto, está dividido en tres corpos. Inclúe na súa porta unha miniatura representando a Última Cea. Nos laterais ten representacións da adoración dos pastores e o nacemento do Salvador. No segundo corpo represéntase o sacrificio de Abraham, e no terceiro a escena de David e Goliat. Os enmarques do retablo están decorados con diversas escenas da vida da Virxe, no Novo Testamento e representacións de santos.

Nas inmediacións do templo consérvanse os restos dun *via crucis*.

### Capela da Virxe dos Remedios

Ten unha torre, co campanario, á esquerda da fachada que destaca pola súa robustez, en contraste con outras da época da mesma comarca, máis estilizadas. A fachada principal ten dous corpos. O primeiro está enmarcado por dous pares de pilastras apoiados que franquean a porta principal, sobre a que se insinúa un frontón barroco, e os seus laterais non se pechan ó concluír en volutas. Na parte central deste frontón ábrese un nicho coa imaxe da Virxe. Sobre este primeiro corpo hai un segundo, posterior con forma de frontón e no seu centro ábrese un rosetón que ilumina o interior.

Lugares e parroquias
--------------------

### Lugares de Leirado

| Lugares da parroquia de Leirado no concello de Quintela de Leirado (Ourense) |  |
| --- | --- |
| Agua Levada | Ataínde | Cabanelas | Costa | Fondóns | Forxán | Fraguas | Lavandeira | Leirado | A Mourisca | Pousa | Tornadoiro | Val |

### Parroquias de Quintela de Leirado

| Galicia | Provincia de Ourense | Parroquias de Quintela de Leirado |  |
| --- | --- |
| Leirado (San Pedro) | Mociños (Santa María) | Quintela de Leirado (San Paulo) | Redemuíños (San Salvador) | Xacebáns (Santiago) |

Notas
-----

1. 1 2  Decreto 332/1996, do 26 de xullo, polo que se aproba o nomenclátor correspondente ás entidades de poboación da Provincia de Orense.
2. ↑  "Instituto Galego de Estatística, consulta do nomenclátor". Xunta de Galicia.
3. ↑  "Quintela de Leirado". *Concello de Quintela de Leirado*.
4. ↑  Pazo Labrador, Alberto Xosé; Santos Solla, Xosé Manuel (1995). *Poboación e territorio. As parroquias galegas nos últimos cen anos*. Santiago de Compostela: Xunta de Galicia. p. 286. ISBN 978-84-605-3156-2.

Véxase tamén
------------

### Outros artigos

* Lugares de Quintela de Leirado

|  |  |
| --- | --- |
| Control de autoridades | 
* Wd: Q12391724
* WorldCat
* VIAF: 316734277
* código INE: 32066020000

 |